[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.12.2008

COM(2008) 883 окончателен

Предложение за

РЕШЕНИЕ НА СЪВЕТА

за определяне на позицията на Общността в рамките на Генералния съвет на Световната търговска организация относно присъединяването на Черна гора към Световната търговска организация

(представена от Комисията)

ОБЯСНИТЕЛЕН МЕМОРАНДУМ

ИСТОРИЯ НА ДОСИЕТО

1. Членовете на Световната търговска организация (СТО) и Черна гора достигнаха заключителния етап от споразумението относно условията за присъединяване на Черна гора към организацията. Това бе постигнато след четиригодишни преговори, които започнаха с подаването на заявление от страна на Черна гора за присъединяване към СТО през месец декември 2004 г. За одобряване на условията за присъединяване на Черна гора и преди ЕС да може официално да подкрепи нейното влизане в СТО е необходимо решение на Съвета. По-долу е представено кратко изложение на условията за присъединяване.

2. Двустранните търговски ангажименти за стоки и услуги между ЕС и Черна гора са включени в споразумение за преференциална търговия, което е част от Споразумението за стабилизиране и асоцииране (ССА), подписано на 15 октомври 2007 г. Търговската част (временно споразумение) се прилага от 1 януари 2008 г. Черна гора е също така потенциален кандидат за присъединяване към ЕС.

ПОСЛЕДИЦИ ЗА ИНДУСТРИАЛНИТЕ И СЕЛСКОСТОПАНСКИ СТОКИ

3. Митническата тарифа на Черна гора отразява тарифната структура на ЕС, в класификацията на ХС за 2007 г. с осем цифри, но е изразена с 10 цифри. Всички тарифни позиции ще са обвързани. Всички ставки са изразени ad valorem . Прилаганите митнически ставки имат обща опростена средна аритметична стойност от 4,19 %. Общата опростена средна аритметична стойност на началните обвързани ставки (IBR) е 5,04 %. Общата опростена средна стойност на крайните обвързани ставки (FBR) е 4,92 %. Всички сектори показват средни стойности на обвързаните мита под 10 %. Секторите с пикови стойности включват хартиения, а също така и кожарския и кожухарския отрасли (22 %) и рибния отрасъл (30 %). Всички други тарифни позиции се предлагат на нива, които са по-ниски или равни на 15 %. FBR са различни от IBR за 131 тарифни позиции. Периодите на прилагане са съответно 4 и 5 години. Черна гора ще участва във всички отраслови споразумения с изключение на някои много чувствителни отрасли (хартиен, стоманодобивен).

4. За селскостопанските стоки прилаганите мита са 12,08 %, а средната стойност на IBR е 20,97 %, която ще бъде намалена до 17,65 %. Що се отнася до земеделието 760 тарифни позиции имат периоди на прилагане от съответно 4 и 5 години. Най-високите ставки са за маслото, съответно 60 %.

ПОСЛЕДИЦИ ЗА УСЛУГИТЕ

5. Черна гора поема задължения, които ще осигурят достъп до пазара и ще позволят конкуренцията между местните и чуждите доставчици на услуги в почти всички отрасли и подотрасли, а това ще донесе облаги както на черногорската икономика, така и на ЕС. Чуждите доставчици на услуги няма да бъдат изправени пред каквито и да е количествени или дискриминационни ограничения в ключови отрасли на услугите като например:

- професионалните услуги,

- преобладаваща част от бизнес услугите,

- пощенските и куриерските услуги (в съответствие с тарифата на ЕС)

- далекосъобщителните услуги,

- строителните услуги,

- дистрибуторските услуги,

- услугите в областта на образованието,

- услугите, свързани с околната среда,

- преобладаваща част от финансовите услуги (с преходен период за някои подотрасли),

- туристическите услуги и

- част от транспортните услуги.

6. Едни от малкото отрасли по отношение на които Черна гора не поема задължения включват социалните услуги и транспортните услуги (вътрешния воден транспорт, космическия транспорт, част от въздушния и железопътния транспорт и тръбопроводния транспорт). Също така Черна гора не поема задължения относно аудиовизуалните услуги. Черна гора запазва ограничения за трансграничното предлагане на медицински и зъболекарски услуги, на ветеринарни услуги и на услуги извършвани от акушерки, сестри и парамедицински персонал, както и на услуги по почистване на сгради, фотографски услуги, опаковъчни услуги. Що се отнася до застрахователните услуги Черна гора запазва ограничения за трансграничното им предлагане, подобни на ограниченията на останалите членове на СТО и ще позволи откриване на преки клонове едва през 2012 г.

ПРОТОКОЛНИ ЗАДЪЛЖЕНИЯ

7. През последния, многостранен етап от процеса за присъединяване членовете на СТО колективно се стремяха да осигурят общата съвместимост на търговските закони и институции на Черна гора с разпоредбите и спогодбите на СТО, посочвайки ги в протокола за присъединяване и в доклада на работната група. Следните въпроси са от особен интерес за ЕС:

Търговски права

8. Регистрираните в Черна гора чуждестранни лица имат право на внасяне и изнасяне при същите условия като лицата с черногорско гражданство. От датата на присъединяването към СТО Черна гора ще гарантира, че нейните закони и разпоредби относно правото на внос и износ на стоки и тяхното прилагане са в пълно съответствие със задълженията, които тя поема в рамките на СТО.

Система за лицензиране на вноса

9. Черна гора приведе процедурите за лицензиране на вноса в съответствие с правилата на СТО, включително Споразумението за процедурите по лицензиране на вноса. Черна гора пое задължение за управление и прилагане на нейните тарифни квоти и изключения в съответствие със споразумението за СТО и със Споразумението за процедурите по лицензиране на вноса.

Инвестиционни мерки, свързани с търговията

10. От датата на присъединяване към СТО Черна гора ще прилага по недискриминационен начин инвестиционен режим за внос от всички членове на СТО и за всички произведени в страната стоки в съответствие със Споразумението за СТО, включително и Споразумението относно свързаните с търговията инвестиционни мерки (TRIMS). Черна гора прие inter alia нов Закон за тютюна, който премахва изискванията всички производители да купуват определено количество обработен в страната тютюн.

Права върху интелектуална собственост

11. По отношение на географските указания Черна гора предвижда съвместното съществуване при определени обстоятелства на географските указания с предишни търговски марки в съответствие с член 17 от Споразумението TRIPS. Наред с това Черна гора предоставя на гражданите на държавите-членки на СТО същата защита на правата на географски указания, както и на черногорските граждани. По отношение на защитата на данни Черна гора осигурява защитата на фармацевтичните и агрохимичните продукти. По отношение на прилагането на правата върху интелектуалната собственост Черна гора прилага обстойни правила, които включват също така и специфични гранични мерки в съответствие с изискванията на TRIPS.

Санитарни и фитосанитарни мерки (СФС)

12. В момента Черна гора не притежава единен информационен център, но прие Регламент относно процедурите за нотифициране на ССФ през януари 2008 г., за да спази Споразумението за ССФ. Информационният център ще отговаря за предоставянето на информация, inter alia , относно членството на Черна гора в СТО и нейното участие в международни санитарни и фитосанитарни организации, включително и Codex Alimentarius, Международното бюро по епизоотиите, Международната конвенция за растителна защита, както и относно всякакви приети или предложени на нейна територия мерки по ССФ.

ПРЕПОРЪКА

13. Комисията препоръчва представените за одобрение пред Съвета условия за присъединяването на Черна гора към СТО като балансиран и амбициозен пакет от ангажименти за отваряне на пазара, който ще донесе значителни ползи както на Черна гора, така и на нейните търговски партньори от СТО.

Предложение за

РЕШЕНИЕ НА СЪВЕТА

за определяне на позицията на Общността в рамките на Генералния съвет на Световната търговска организация относно присъединяването на Черна гора към Световната търговска организация

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133, параграф 1 и член 133, параграф 5 във връзка с член 300, параграф 2, втора алинея от него,

като взе предвид предложението на Комисията,

като има предвид, че:

(1) На 10 декември 2004 г. правителството на Черна гора подаде заявление за присъединяване към Споразумението за създаване на Световната търговска организация (СТО), в съответствие с член XII от посоченото споразумение.

(2) На 15 февруари 2005 г. беше създадена работна група по присъединяването на Черна гора, с цел постигането на съгласие относно условията за присъединяване, които са приемливи за Черна гора и за всички членове на СТО.

(3) Комисията, от името на Европейските общности, и Черна гора приключиха двустранните преговори относно търговията със стоки и услуги през месец април 2008 г.

(4) Присъединяването към СТО се очаква да допринесе в положителна и дълготрайна насока за процеса на икономическа реформа и устойчиво развитие на Черна гора.

(5) Следователно протоколът за присъединяване следва да бъде одобрен.

(6) Член XII от Споразумението за създаване на СТО предвижда, че условията за присъединяване следва да бъдат съгласувани между присъединяващия се член и СТО и че Министерската конференция на СТО одобрява условията за присъединяване от страна на СТО. В член IV.2 от Споразумението за създаване на СТО се предвижда, че в интервалите между срещите на Министерската конференция нейните функции се поемат от Генералния съвет.

(7) Следователно е необходимо да бъде установена позицията, която ще заеме Общността в рамките на Генералния съвет,

РЕШИ:

Член единствен

1. Позицията, която ще заеме Общността в рамките на Генералния съвет на СТО относно присъединяването на Черна гора към СТО, е да одобри присъединяването.

2. Тази позиция ще бъде изразена от Комисията от името на Общността.

Съставено в Брюксел на […] година.

За Съвета

Председател […]